8
Müdrikluği k'alpsun
1 Müdrikluğen tene k'ale ki?
Q'amişaksunen iz səsə tene alloybsa ki?
2 Axıri şot'in alloy ganxo, yaq'e t'ǒğǔrxo,
Yaq' cöybakala gala,
3 Şəhəre bağala darvazin běš,
T'iya tağala yaq'e boş çurpi metər k'alene:
4 «Ay amdarxo, zu və̌xez k'ale,
Ay camaat, bezi səs və̌ynak'e,
5 Ay nu q'amişakalxo, q'ani bakanan,
Ay axmağxo, ə̌xilak'al bakanan.
6 Ǔmǔxlaxanan, dəyərlü şeyurxoxunez əyite,
Bezi ǰomoxun düz əyitmuxe c'eysa.
7 Bezi muzen serinəne nex,
Şot'aynak' ki, şot'in şərəxun irit'ene.
8 Bezi ǰomoxun saycə düz əyitmuxe c'eysa,
Nə k'ori əyit teno, nəəl əfçi.
9 Q'amişakalt'oğon mot'oğo q'amişe,
Avabaksun q'azayinşalt'oğoynak'al morox bütüm düze.
10 Gümüşə təə, bezi tərbiyinə c'ək'p'anan,
Avabaksuna təmiz q'ızılaxun üst'ün biq'anan.
11 Şot'aynak' ki, müdrikluğ toyexlu ǰěyurxoxunal dəyərlune,
Ef ük'en çureğalt'oğoy sayco şot'ay tay tene.
12 Zu müdrikluğzu, ə̌xilaksunen zast'a məsk'əne sake,
Avabaksuna q'a q'amişaksuna p'ap'ezu.
13 Q'ončuğo çalxsun pisluğa nifrətbsun upsune.
Lovğaluğa, alaxun oq'a běğsuna, pis yaq'a,
Əfçi muza nifrətezbsa.
14 Nəsyət, şaat' maslaat zast'ane,
Q'amişaksun q'a zoral zast'ane.
15 Bezi köməyen padçağxon kalaluğt'unbsa,
Kalaluğbalxon düz əmirt'un tast'a.
16 Düzgün divanbalxon q'a s'ila amdarxon,
Bezi köməyent'un kalaluğbsa.
17 Za çureğalt'oğo çurezsa,
Za ük'en qə̌věğalt'in bə̌ğə̌nebsa.
18 Bolluğ q'a şərəf,
Nu śareğala var-dövlət q'a düzgünluğ zaxune.
19 Bezi tadala bar q'ızılaxun, təmiz q'ızılaxun dəyərlune,
Təmiz gümüşəxunal şaat'e.
20 Zu düzgünluği yaq'en,
Haq'q'a taşala yaq'enez taysa.
21 Za çureğalt'oğo varluzbon,
İçoğoy xəzinoğo buyezbon.
22 Q'ončuğon İz əşurxo burqat'an,
Hər şeyaxun běš zane yaratmişi.
23 Burqesunast'a,
Dünyə yaranmişakalt'uxun běš zu buzuy.
24 Bə̌ğə̌loy xeyur bakalt'uxun běš,
Bol xene orayinxo bakalt'uxun běš buzuy.
25 Buruxmuğ yaranmişakalt'uxun běš,
Təpoox bakalt'uxun běš zu buzuy.
26 Şot'in dünyənə, çölə-biyavana,
Oç̌alxo yaratmişat'an,
27 Göyurxo yaratmişat'an,
Şot'o xene bə̌ğə̌loyluğxoxun ğis' zapi cöybat'an,
28 Alloyax asoyxo,
Bə̌ğə̌loyax orayinxo ost'aarbat'an,
29 Xeyur içu əmirbaki ganuxun maq'an c'eri pi,
Dənizə zahman zap'k'at'an,
Oç̌ali binorina laxat'an,
30 Zu İz t'ǒǒx memarzuy.
Hər ği fərəxləyinşezbaksay,
Şot'ay piin běš həmişə mǔqezbaksay.
31 İz yaratmişit'oğo görə mǔqezbaksay,
Amdarxo görə fərəxləyinşezbaksay.
32 Həysə, ay bezi ğarmux, za ǔmǔxlaxanan:
Bezi yaq'a efalo he bəxt'əvəre!
33 Bezi tadi tərbiyinə ǔmǔxlaxi
Müdrikluğ ext'anan, şot'o t'ǒǒx ma bosanan.
34 Za ǔmǔxlaxalo,
Hər ği bezi darvazin běš çurk'alo,
Bezi ç̌omxoy běš çurpi yaq'běğalo he bəxt'əvəre!
35 Şot'aynak' ki, za bə̌ğə̌balt'in yəşəyinşe bə̌ğə̌bon,
Q'ončuğoy piyesal şaat'e ak'eğon.
36 Bezi əleyinə bakalt'in isə iz elmoğone q'əst'bon,
Za nifrət balt'oğoy bitot'in bisune çureğon».