4
K'ayin q'a Avel
1 Adamen iz çuux Yevaxun ı̌šaluğebi, Yeval bǐhi baki sa ğare eçeri. Yevan me əylin s'iya K'ayin laxi pine: «Mone, əyel eçeri sa amdar běšez baki zu, Buxačuğone bi mot'o». * 2 K'ayinaxun oşa Yevan şot'aynak' sa viçiyal eneçeri, iz s'iyal Avele laxi. Avel eğel běğale baki, K'ayinen isə oç̌ali loxole əşpsay.
3 Sa heq'ədər vədə hari c'ovaneki, K'ayinenal Q'ončuğoynak' izi becərişi oç̌alen tadi baraxun paye eçeri. 4 Avelen isə iz sürünə bakala heyvanxoy süft'in baloğoxun, şot'oğoxun c'eri c'əyinəx ganxone pay eçeri. Şot'ay biq'i me əş Q'ončuğoy ük'el basek'i, Q'ončuğonal Aveli eçeri me paya q'abulebi. † 5 K'ayini eçeri paya isə Q'ončuğon tene q'abulbi, K'ayinenal əcuğon biq'i iz k'odoğo śinepi. 6 Q'ončuğon K'ayina pine: «Vi əcuğon het'u görəne biq'e? Het'aynak'en vi k'odoğo śipe hun? 7 Əgər haq' galan vi k'odoğo śipesa, vi ç̌oya tez axšumdon ki Zu? Ama metər bi vi boş ǰalenst'asa, vi ük'e xal baft'ene upsune. Günaxen va iz kiyel bast'une çuresa, ama hun şot'oxun zorba bakalanu ki, va ı̌ša bites nu bakane».
8 Sa ğiyal K'ayinen iz viçi Avela "eki çöle tağen" pi haq'i çölene taśi. T'iya p'ap'iyal Aveli loxol taśi şot'o besebi. ‡ 9 T'e vədə Q'ončuğon K'ayinaxun xavare haq'i: «Vi viçi Avel maya?» Şot'inal qaybaki "k'əz ava, viçey q'aroola zap'k'alzu zu?" pine. 10 Q'ončuğon pine: «K'ən bi hun? Vi viçey p'iyan śipi, isəəl t'e p'iyen muz qaypi Zane k'ale, "bezi həyifə haq'a" nexe. § 11 Mone, q'arğişi q'ončuxen baki hun, vi kiin śipi viçey p'iya q'uc'p'i oç̌alenal va irapedi. 12 Meyin oşa hun oç̌ala becərişalbayin şot'in va hik'k'al tene tadal. Vi k'ojaxun-mesaxun bakalnu hun, ömüri axıral śirik' dədərgün bakalnu».
13 K'ayinen Q'ončuğo pine: «Me caza bezi zapes bakalt'uxun bı̌hine baki. 14 Za həysə şəp'ensa me oç̌alaxun, zuval Vi piin běšt'an aç̌oz, bezi k'ojaxun-mesaxun baki dədərgün bakoz. Ama memiin c'eysun q'a za şinesa biq'i bespsun sa bakale». 15 Q'ončuğon isə qaybaki metəre pi: «Ketər tene, va besp'alt'uxun Bez əcuğo vǔğ q'at haq'oz!» Metər piyal Q'ončuğon K'ayini loxol nišane laxi ki, şot'ay loxol kul alabi iz elmoğo haq'al maq'an baki. 16 Metərluğen, K'ayin Q'ončuğoy piin běšt'an aneç̌i, Eden ganuxun běğc'eğalaç taśiyal Nod * uk'ala ganune yəşəyinşbsa burqi.
K'ayinaxun bakiyorox
17 K'ayinen iz çuğoxun ı̌šaluğebi, çuuxal bǐhi baki Xanok'ane eçeri. T'e vədə K'ayinen sa şəhəre biq'say, eçeriyal me şəhəri s'iya iz ğare s'iyaxune laxi, yəni Xanok'. 18 Xanok'axun İrade baki. İradaxun Mehuyael uk'ala ğare baki. Mehuyaelaxun Met'uşaele baki. Met'uşaelaxunal izi ğar Lemek'e baki.
19 Lemek'en p'ə̌ çuuxe haq'i: sunt'ay s'i Ada, t'e sunt'ay s'i Śillaney. 20 Adan ğare eçeri, iz s'i Yaval. Eğel q'a beli běği iz sürüğoynak' şaat' otarişala ga bə̌ğə̌bit'uxun oşa iz çadıral hat'e gala laxi yəşəyinşalo süft'ə hame Yavale baki. 21 Yavali sa viçiyal buney, iz s'i Yuval. Me Yuval isə ən süft'ə arfa q'a t'üt't'əy farpiyone bake. 22 Lemek'i Śillaxun baki ğare s'i isə T'uval-K'ayiney. Şo dəmir t'ap'k'aley. Dəmirə q'a tunca xebit'uxun oşa şot'oğo t'api hər cür ət't'əc düzbiyo süft'ə hame T'uval-K'ayine bake. Şot'ay sa xunçiyal buney, iz s'i Naama.
23 Sa ği Lemek'en iz çupuxxo k'alpi pine:
«Ay Ada q'a Śilla, ǔmǔxlaxanan!
Ay Lemek'i çupuxxo, ibakanan k'əz nex!
Bez loxol kul alabsun çureğalt'ay elmoğoz haq'on zu,
Za duğsun çureğala cəyilə besezbon!
24 K'ayina görə vǔğ q'at əcuğ haq'eğalesa,
Lemek'a görə yetmiş vǔğ q'at haq'eğale».
Şet' q'a Enoş
25 Adamen p'urum iz çuğoxun ı̌šaluğebi, iz çuux Yevanal sa ğar eçeri iz s'iya Şet'e † laxi. Şot'in metəre pi: «K'ayinen besp'i Aveli gala Buxačuğon za me ğarane pay tadi». 26 Şet'e izi ğar bakat'an isə şot'ay s'iya Enoşe laxi. Amdarxon Q'ončuğoy s'iya duği afırıpsunal hame vədəmoğone burqeśi.
* 4:1 K'ayin - əbrani muzin "k'ayin" əyit "q'azayinşbsun, běš baksun" k'inək'e c'eysa. † 4:4 Əbr. 11:4 ‡ 4:8 Mat'. 23:35; Luk'. 11:51; 1 İoan. 3:12 § 4:10 Əbr. 12:24 * 4:16 Nod - əbrani muzin "nod" əyit "dədərgün" upsune. † 4:25 Şet' - əbrani muzin "şet'" əyit "paynu koft'iyo" upsune.